CELEX: 
Language: sk
Date: 2017-12-20 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2017/2358 a delegované nariadenie (EÚ) 2017/2359, pokiaľ ide o ich dátumy začatia uplatňovania

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Smernicou (EÚ) 2016/97 z 20. januára 2016 o distribúcii poistenia („IDD“) sa nahrádza smernica 2002/92/ES z 9. decembra 2002 o sprostredkovaní poistenia. Poskytuje sa v nej aktualizovaný harmonizovaný právny rámec, ktorý upravuje pravidlá uplatniteľné na distribúciu poistných a zaistných produktov vrátane investičných produktov založených na poistení.
            
            
               Na základe delegovaných právomocí udelených Komisii podľa článkov 25, 28, 29 a 30 IDD prijala Komisia 21. septembra 2017 dve delegované nariadenia, ktorými sa dopĺňa smernica o distribúcii poistenia, pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy a pokiaľ ide o informačné požiadavky a pravidlá výkonu činnosti uplatniteľné na distribúciu investičných produktov založených na poistení.
            
            
               Ustanovenia uvedených delegovaných nariadení sa začnú uplatňovať v tom istom čase ako zákony, právne predpisy a správne opatrenia potrebné na dosiahnutie súladu s ustanoveniami smernice o distribúcii poistenia. Preto je vzhľadom na nový dátum začatia uplatňovania, ako to navrhla Komisia vo svojom návrhu COM(2017) 792, potrebné upraviť dátum začatia uplatňovania dvoch uvedených delegovaných nariadení.
            
            
               2.KONZULTÁCIE PRED PRIJATÍM AKTU
            
            
               Zmeny navrhované v tomto pozmeňujúcom delegovanom nariadení nie sú zásadného charakteru – ich cieľom je zosúladiť dátum začatia uplatňovania dvoch zmenených delegovaných nariadení s novým dátumom začatia uplatňovania smernice o distribúcii poistenia.
            
            
               Komisia predkladá tento návrh s cieľom zmeniť dátum začatia uplatňovania IDD následkom žiadosti Európskeho parlamentu a viacerých členských štátov, aby sa príslušným účastníkom trhu poskytlo viac času na vykonanie technických a organizačných zmien potrebných na dosiahnutie súladu s delegovanými nariadeniami a ustanoveniami smernice o distribúcii poistenia v rovnakom čase, a to bez ohľadu na názor Komisie, že príslušný sektor už mal značný čas na prispôsobenie sa.
            
            
               Podľa Európskeho parlamentu a viacerých členských štátov umožní posunutý začiatok uplatňovania sektoru poisťovníctva, ktorý zahŕňa malé subjekty, ako sú distribučné podniky tvorené jednou osobou a drobné poistenia, lepšie sa pripraviť na správne a účinné vykonávanie smernice o distribúcii poistenia s plnou znalosťou dvoch delegovaných nariadení a príslušných vnútroštátnych transpozičných opatrení, čím sa zabezpečí právna istota pre všetkých adresátov.
            
            
               Vzhľadom na povahu zmien, ktoré neboli zásadného charakteru, a na naliehavosť potreby zabezpečenia právnej istoty sa s orgánom EIOPA ani s príslušnými zainteresovanými stranami pred prijatím aktu neuskutočnili žiadne konzultácie.
            
            
               3.PRÁVNE PRVKY DELEGOVANÉHO AKTU
            
            
               Pre každé delegované nariadenie sa navrhuje len jedna zmena, ktorou je v oboch prípadoch zosúladenie dátumov začatia uplatňovania s dátumom začatia uplatňovania smernice (EÚ) 2016/97.
            
            
            
               DELEGOVANÉ NARIADENIE KOMISIE (EÚ) …/…
            
            
               z 20. 12. 2017,
            
            
               ktorým sa mení delegované nariadenie (EÚ) 2017/2358 a delegované nariadenie (EÚ) 2017/2359, pokiaľ ide o ich dátumy začatia uplatňovania
            
            
                (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na smernicu Európskeho parlamentu a Rady (EÚ) 2016/97 z 20. januára 2016 o distribúcii poistenia
                  1
               , a najmä na jej článok 25 ods. 2, článok 28 ods. 4, článok 29 ods. 4 a 5 a článok 30 ods. 6,
            
            
               keďže:
            
            
               (1)Smernicou (EÚ) 2016/97 sa harmonizujú vnútroštátne ustanovenia týkajúce sa distribúcie poistenia a zaistenia a Komisia sa v nej splnomocňuje prijímať delegované akty s cieľom bližšie určiť kritériá a praktické podrobnosti, pokiaľ ide o pravidlá výkonu obchodnej činnosti uplatniteľné na distribúciu investičných produktov založených na poistení, a pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy. Komisia prijala 21. septembra 2017 na základe týchto splnomocnení delegované nariadenie Komisie (EÚ) 2017/2358
                  2
                a delegované nariadenie Komisie (EÚ) 2017/2359
                  3
               .
            
            
               (2)S cieľom umožniť príslušným orgánom a pracovníkom v oblasti poistenia, aby sa lepšie prispôsobili požiadavkám stanoveným v dvoch delegovaných nariadeniach uvedených v prvom odôvodnení, by sa dátum začatia uplatňovania uvedených delegovaných nariadení mal zosúladiť s dátumom, od ktorého musia členské štáty uplatňovať opatrenia potrebné na dosiahnutie súladu so smernicou (EÚ) 2016/97, ako sa stanovuje v článku 42 ods. 1 uvedenej smernice,
            
            
               PRIJALA TOTO NARIADENIE:
            
            
               Článok 1
            
            
               Zmena delegovaného nariadenia Komisie (EÚ) 2017/2358
            
            
               V článku 13 delegovaného nariadenia Komisie (EÚ) 2017/2358 sa druhý odsek nahrádza takto:
            
            
               „Uplatňuje sa od dátumu, od ktorého musia členské štáty uplatňovať opatrenia uvedené v článku 42 ods. 1 prvom pododseku smernice (EÚ) 2016/97.“.
            
            
               Článok 2
            
            
               Zmena delegovaného nariadenia Komisie (EÚ) 2017/2359
            
            
               V článku 20 delegovaného nariadenia Komisie (EÚ) 2017/2359 sa druhý odsek nahrádza takto:
            
            
               „Uplatňuje sa od dátumu, od ktorého musia členské štáty uplatňovať opatrenia uvedené v článku 42 ods. 1 prvom pododseku smernice (EÚ) 2016/97.“.
            
            
               Článok 3
            
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 20. 12. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 26, 2.2.2016, s. 19. 
               
               
                  
                     (2)
                  
                        Delegované nariadenie Komisie (EÚ) 2017/2358 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy (Ú. v. EÚ L 341, 20.12.2017, s. 1).
               
               
                  
                     (3)
                  
                        Delegované nariadenie Komisie (EÚ) 2017/2359 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o informačné požiadavky a pravidlá výkonu obchodnej činnosti uplatniteľné na distribúciu investičných produktov založených na poistení (Ú. v. EÚ L 341, 20.12.2017, s. 8).